ባለፉት ዘጠኝ ወራት ከ650 በላይ ለሚሆኑ የጎዳና ተዳዳሪዎች የስራ እድል ተፈጥሯል
አዲስ አበባ:- በአዲስ አበባ ከተማ ባለፉት ዘጠኝ ወራት ከ650 በላይ ለሚሆኑ የጎዳና ተዳዳሪዎች የስራ እድል መፍጠር መቻሉን የአዲስ አበባ ከተማ አስተዳደር ሰራተኛና ማህበራዊ ጉዳይ ቢሮ አስታወቀ። በቢሮው የማህበራዊ ደህንነት ልማት ዳይሬክተር አቶ እንደሻው አበራ በተለይ ለአዲስ ዘመን ጋዜጣ እንደተናገሩት ስራ መግባት የሚፈልጉ ተብለው ከተለዩት መካከል ለ659 የጎዳና ተዳዳሪዎች የስራ እድል መፍጠር የተቻለ ሲሆን ቀሪዎቹ 150 ወጣቶች በመጠባበቅ ላይ ይገኛሉ። ስራ ከተገኘላቸው የጎዳና ተዳዳሪዎች ውስጥ አራት ሁለተኛ ዲግሪና አስራ ሁለት የመጀመሪያ ዲግሪ እንዲሁም 443 ዲፕሎማና ሰርተፍኬት ያላቸው ናቸው ያሉት ዳይሬክተሩ ቀሪዎቹ 200 ደግሞ ተደራጅተው በከተማዋ ያለስራ የቆሙ 20 አውቶቡሶችን ለተለያዩ አገልግሎቶች እንዲጠቀሙ የተለዩ መሆናቸውን ገልጸዋል። ዳይሬክተሩ እንዳብራሩት በሚጠበቀው ደረጃ የስራ እድል መፍጠር ያልተቻለው በማህበር ለማደራጀት ቅድመ ቁጠባ፤ አድራሻ፤ ዋስትናና በድርጅቶችም በርካታ መስፈርቶች የተቀመጡ በመሆናቸው ነው። ይህም ሆኖ ቢሮው አድራሻና ዋስትና የመስጠት ስራዎችን እየሰራ መሆኑንና የከተማ ግብርናን ለማስፋፋትም እቅድ መያዙን ጠቁመዋል። ዳይሬክተሩ ጨምረው እንደተናገሩት 15 የሚሆኑ ተደራራቢ የአካል ጉዳትና 28 እድሚያቸው የገፉ አዛውንቶች እንዲሁም 20 ህጻናትን በመንግስትና በግል እርዳታ ድርጅቶች የማስገባት ስራ ተሰርቷል። ከ1600 በላይ የሚሆኑትን ወደ ቤተሰብ የማቀላቀል ስራ የተሰራ ቢሆንም በሚጠበቀው ደረጃ መቀጠል ግን አልተቻለም ያሉት አቶ እንዳሻው ለዚህ ደግሞ አንዳንድ ክልሎች ጉዳዩን ከፖለቲካ ጋር በማገናኘትና አዲስ አበባን ከማጽዳት ጋር በማያያዝ በመቃወማቸውና «ዜጎች በፈለጉበት ተንቀሳቅሶ የመስራትና የመኖር መብት አላቸው» በማለት የቅሬታ በደብዳቤ እስከመጻፍ የደረሱ በመኖራቸው እንደሆነ ተናግረዋል። በተለያዩ ጊዜያት ለበርካታ ወጣቶች በኮንስትራክሽን፤ በጨርቃ ጨርቅና ሌሎች ዘርፎች ስልጠና እየተሰጠ መሆኑንም ገልጸዋል። የእርዳታ የአገልግሎት ተደራሽነትን ለማረጋገጥ እንዲሁም ድግግሞሽ ለማስቀረት መንግስታዊ ካልሆኑ የእርዳታ ድርጅቶች ጋር ለመስራት እንቅስቃሴ ተጀምራል ያሉት ዳይሬክተሩ። ለረጅም አመት ሲሰሩ የነበሩና ልምድ ያካበቱት ስምንት መንግስታዊ ያልሆኑ የእርዳታ ድርጅቶችን በመለየት የነበሩባቸውን የገንዘብና የመስሪያ ቦታ ችግር ከተማ አስተዳድሩ እያመቻቸ የቁጥጥሩን ስራ ብቻ ለመስራት ውል ተፈራርሟል ብለዋል። ለዚህም እድሜያቸው ከአስራ ስምንት አመት ላልበለጡ ልጆች ቅድሚያ በመስጠት 649 ህጻናትን የማንሳት ስራ እንደተከናወነ ጠቁመዋል። ድርጅቶቹ እስከ ታህሳስ 30 ቀን 4132 ሰዎችን አንስተው ለሁለት አመት ተጠቃሚ የሚያደርጉ ሲሆን ለአንድ ተረጂ ከመንግስት 1500 እንዲሁም ከሌሎች ለጋሾች ተጨማሪ ድጋፍ እንደሚሰጥም አስረድተዋል። ባለፈው አመት በአስራ አንድ ከተሞች በተደረገው ጥናት ከ88ሺ 960 በላይ የጎዳና ተዳዳሪዎች መኖራቸው የታየ ሲሆን ከነዚህ ውስጥ ሰባ በመቶ (50 ሺ 820) የሚሆኑት በአዲስ አበባ እንደሚኖሩ ይታወቃል፡፡ከነዚህ ውስጥ ደግሞ 92 በመቶ ከክልል የመጡና አብዛኛዎቹ አምራች ሀይል በሆነው ከ15 እስከ 49 እድሜ የሚገኙ እንደሆነ ጥናቱ ያመላክታል ሲሉ አቶ እንደሻው ጠቁመዋል፡፡ እነዚህ የጎዳና ተዳዳሪዎች ለገቢ ማግኛ ከሚጠቀሟቸው መንገዶች አንዱ የወሲብ ንግድ መሆኑን የተናገሩት ሃላፊው ለዚህም ትልቅ የሆኑና በአደባባይና በመንገድ ላይ የሚፈጸሙ ወሲቦችን ለማስቆም የህግ ማዕቀፍ እየተዘጋጀ መሆኑን ጠቁመዋል።አዲስ ዘመን ታህሳስ 10/2012 ራስወርቅ ሙሉጌታ